# ТЕМА 5: ПОДОБРЯВАНЕ ИЗПЪЛНЕНИЕТО НА ЦЕЛИТЕ ПО ЧЛ. 31, АЛ. 1, Т. 1 И Т. 2 ОТ ЗУО („ЗА ПОВТОРНА УПОТРЕБА, РЕЦИКЛИРАНЕ И ОПОЛЗОТВОРЯВАНЕ НА ОТПАДЪЧНИ МАТЕРИАЛИ“ И „ЗА ОГРАНИЧАВАНЕ НА КОЛИЧЕСТВОТО ДЕПОНИРАНИ БИОРАЗГРАДИМИ БИТОВИ ОТПАДЪЦИ“)

**Съдържание**

1. Какво се промени - поглед към Закон за изменение и допълнение на Закона за управление на отпадъците

* 1. Цели по чл.31, ал.1 от ЗУО
	2. Изчисляване на целите по чл.31, ал.1 от ЗУО
	3. Цели по специфични потоци отпадъци (опаковки и текстил)
	4. Регламент за оповестяване изпълнението на целите по чл. 31, ал. 1
	5. Подобряване на изпълнението на целите- актуална ситуация и перспектива в страната и на регионално ниво. Потенциал и възможности за развитие. Добри практики.

**Цел на обучението**

Целта на обучението е познаване на поставените цели пред общините, заложени в чл.31, ал.1 от ЗУО, на метода за изчисляването им, промените наложени с изменението на Закона за управление на отпадъците, които засягат целите по чл.31, целите по специфични потоци отпадъци както и мерките за подобряване на изпълнението на целите по чл.31.

**1.КАКВО СЕ ПРОМЕНИ - ПОГЛЕД КЪМ НОВИТЕ МОМЕНТИ В ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА УПРАВЛЕНИЕ НА ОТПАДЪЦИТЕ И ЦЕЛИТЕ ПО ЧЛ. 31, АЛ. 1 ОТ ЗУО**

Законът за управление на отпадъците (доп. ДВ. бр.18 от 2 март 2021г., изм. и доп. ДВ. бр.19 от 5 март 2021г.) регламентира цели за повторна употреба, рециклиране и оползотворяване на битови отпадъци, за изпълнение от общините на територията на Република България. ЗИД на ЗУО (Обн. ДВ, бр. 19, 05.03.2021г.) въвежда ключови промени в чл. 31 ал. 1

Чл.31 се изменя така:

„Чл.31. (1) Системите за разделно събиране, повторна употреба, рециклиране и оползотворяване на битови отпадъци осигуряват като минимум изпълнението на следните цели:

1.най-късно до 1 януари 2020 г. подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници на не по-малко от 50 на сто от общото тегло на тези отпадъци; (остават непроменени)

2.най-късно до 31 декември 2020 г. ограничаване на количеството депонирани биоразградими битови отпадъци до 35 на сто от общото количество на същите отпадъци, образувани в Република България през 1995 г. (остават непроменени).

3.най-късно до 31 декември 2025 г. подготовката за повторна употреба и рециклирането на битови отпадъци най-малко до 55 % от общото тегло на тези отпадъци;

4.най-късно до 31 декември 2030 г. подготовката за повторна употреба и рециклирането на битови отпадъци най-малко до 60 % от общото тегло на тези отпадъци;

5.най-късно до 31 декември 2035 г. подготовката за повторна употреба и рециклирането на битови отпадъци най-малко до 65 % от общото тегло на тези отпадъци;

6. най-късно до 31 декември 2035 г. количеството на депонираните битови отпадъци да бъде намалено до 10 % или по-малко от общото количество образувани битови отпадъци (по тегло).

До преди въвеждането на допълненията и измененията чл.31 регламентираше целите само до 2020 година.

Целите по ал. 1 до 2020 година, се постигат поетапно съгласно срокове, определени в Параграф 15 от преходните и заключителните разпоредби на ЗУО, съгласно който:

целите по чл. 31, ал. 1, т. 1 за подготовка за повторна употреба и рециклиране на отпадъчни материали, включващи най-малко хартия и картон, метал, пластмаса и стъкло от домакинствата и подобни отпадъци от други източници, се прилагат, както следва:

1. до 1 януари 2016 г. - най-малко 25 на сто от общото им тегло;

2. до 1 януари 2018 г. - най-малко 40 на сто от общото им тегло;

3. до 1 януари 2020 г. - най-малко 50 на сто от общото им тегло.

Целите по чл. 31, ал. 1, т. 3 за подготовката за повторна употреба и рециклирането на битови отпадъци, се постигат поетапно като след 31 декември 2020 г. нарастват всяка година с по 1 на сто, както следва:

1. 31 декември 2021 г. – 51 на сто;

2. 31 декември 2022 г. – 52 на сто;

3. 31 декември 2023 г. – 53 на сто;

4. 31 декември 2024 г. – 54 на сто;

5. 31 декември 2025 г. – 55 на сто;

6. 31 декември 2030 г. – 60 на сто;

7. 31 декември 2035 г. – 65 на сто.

Министърът на околната среда и водите може да вземе решение за отлагане постигането на целта по чл.31, ал.1, т.3 до 2040 г., като минимално допустимото изпълнение се намалява до 50 % за 2025, 55 % за 2030 и 60 % за 2035 г.

Целите по чл. 31, ал. 1, т.2,6 за намаляване на количеството на депонирани битови отпадъци, се прилагат, както следва:

1. до 31 декември 2025г. - най-малко до 50 на сто от общото им тегло;

2. до 31 декември 2030 г. - най-малко до 30 на сто от общото им тегло.

Министърът на околната среда и водите може да вземе решение за отлагане постигането на целта по чл.31, ал.1, т.2,6 до 2040 г., като максимално допустимото количество на депонираните битови отпадъци до 2035 г. се увеличава до 25 % от общото количество образувани битови отпадъци (по тегло).

За изчисляване на целите по ал.1, т.3, 4 и 5 се взема предвид:

- теглото на образуваните битови отпадъци, които са подготвени за повторна употреба или са рециклирани през съответната календарна година;

Теглото на подготвените за повторна употреба битови отпадъци е теглото на продуктите или компонентите на продукти, които са се превърнали в битови отпадъци и са били подложени на всички необходими дейности по проверка, почистване или ремонт, така че повторната им употреба да е възможна без допълнително сортиране или предварително третиране;

- теглото на рециклираните битови отпадъци е теглото на отпадъците, които след като са били подложени на всички необходими дейности по проверка, сортиране и други предварителни дейности по отстраняване на отпадъчни материали, които не са обект на по-нататъшно третиране, и за да се гарантира висококачествено рециклиране, се включват в процес на рециклиране, при което отпадъчните материали фактически се преработват в продукти, материали или вещества.

- количеството на отпадъчните материали, които са престанали да бъдат отпадъци в резултат на подготвителни дейности, преди да бъдат преработени, може да се отчита като рециклирано, стига тези материали да са предназначени за последваща преработка в продукти, материали или вещества, които да бъдат използвани за първоначалната им цел или за други цели. Въпреки това престаналите да бъдат отпадъци материали, предназначени да бъдат използвани като гориво или други средства за получаване на енергия или за изгаряне, насипване или депониране, не се отчитат за постигане на целите на рециклирането.

 - за изчисляване на това дали са постигнати целите по ал.1, т.3, 4 и 5, може да се вземе предвид рециклирането на метали, отделени след изгаряне на битови отпадъци, при условие че рециклираните метали отговарят на определени критерии за качество, приети с акт за изпълнение на ЕК.

 - отпадъците, изпращани към друга държава членка за целите на подготовка за повторна употреба, рециклиране или насипване във въпросната друга държава членка, се вземат предвид с оглед на постигането на целите по ал.1, т.3, 4 и 5 само от страна на държавата членка, в която отпадъците са образувани.

- отпадъците, изнасяни извън Европейския съюз предназначени за подготовка за повторна употреба или рециклиране, се вземат предвид за постигането на целите ал.1, т.3, 4 и 5, само ако са изпълнени изискванията на наредбата по чл.43, ал.5, в съответствие с Регламент (ЕО) № 1013/2006, износителят може да докаже, че при превоза на отпадъците са спазени изискванията на посочения регламент и че третирането на отпадъците извън ЕС е било извършено при условия, които са приблизително равностойни на изискванията на съответното законодателство на ЕС в областта на околната среда.

Преди изменението и допълнението на закона, при изпълнение на законовите цели (чл. 31, ал. 1), размерът на отчисленията за битови отпадъци се намалява, както следва:

* При изпълнение на целите за отпадъците от хартия, метал, пластмаса и стъкло, общините се освобождават от заплащане на 50% от финансовите отчисления за депониране на отпадъци, което цели увеличаване от общините на рециклираните и оползотворени битови отпадъци.
* При изпълнение на целите за биоразградими отпадъци, общините се освобождават от заплащане на 50% от финансовите отчисления за депониране на отпадъци, целящи увеличаване на оползотворени битови биоразградими отпадъци и намаляване на дела на депонираните такива.

С изменението на ЗУО от март 2021, размерът на отчисленията за битови отпадъци се намалява, когато целите в съответния регион по чл. 49, ал. 9 са изпълнени от общините в съответствие с решението по чл. 26, ал. 1, т. 6, както следва, като се въвежда т.2, 3 и 4.

1. с 50 на сто за целите за повторна употреба и рециклиране по чл. 31, ал. 1, т. 1;

2. с 50 на сто за целите за ограничаване на количествата депонирани битови биоразградими отпадъци, определени с наредбата по чл. 43, ал. 2;

3. с 50 на сто за целите за повторна употреба и рециклиране по чл. 31, ал. 1, т. 3 - 6 съгласно сроковете в § 15, ал. 2 от преходните и заключителните разпоредби;

4. с 50 на сто за целите за намаляване на депонираните битови отпадъци съгласно сроковете в § 15, ал. 5 от преходните и заключителните разпоредби.

**2.ИЗЧИСЛЯВАНЕ НА ЦЕЛИТЕ ПО ЧЛ. 31.АЛ. 1 от ЗУО**

В измененията на Наредба за изменение и допълнение на наредба № 7 от 19.12.2013 г. за реда и начина за изчисляване и определяне размера на обезпеченията и отчисленията, изисквани при депониране на отпадъци (дв, бр. 111 от 2013 г.), обн. ДВ бр.77 от 16.09.2021 г. се създава глава шеста „а“ с чл.28 а и 28 д.

Съгласно Чл. 28а. (1) Кметовете на общините във всеки от регионите по чл. 49, ал. 9 ЗУО извършват морфологичен анализ на състава и количеството на битовите отпадъци, образувани на територията на съответната община, съгласно методика, утвърдена със заповед на министъра на околната среда и водите. (2) Морфологичният анализ по ал. 1 се актуализира на всеки 5 години.

С новоприетия член 28в се въвежда, че целите по чл. 31, ал. 1 от ЗУО се разпределят между регионите по чл. 49, ал. 9 от ЗУО на базата на морфологичния състав на отпадъците, генерирани на територията на общините във всеки от регионите, и решението по чл. 26, ал. 1, т. 6 от ЗУО, ако такова е прието. Общото събрание на регионалното сдружение (което се състои от кметовете на участващите общини в сдружението) взема решение за разпределението на задълженията между отделните общини за изпълнение на целите за рециклиране и оползотворяване на отпадъците от хартия и картон, пластмаса, метал и стъкло, както и целите за ограничаване на количеството депонирани биоразградими битови отпадъци и тяхното оползотворяване. След като се извърши морфологичния анализ на състава и количеството на битовите отпадъци, образувани на територията на всяка една община член на РСУО, се прави процентно и количествено разпределение на целите по чл.31, ал.1 за всеки поток отпадък, за всяка община индивидуално, както и общо за РСУО. Добрата организация на дейността на РСУО е основен фактор за постигане на целите от общините за оползотворяване и рециклиране на отпадъците, тъй като съгласно ЗУО целите са регионални, изпълняват се съвместно от общините, които разпределят задълженията си за изпълнение на тези цели.

Таблица пример Община Русе и РСУО Русе – може да се приложи

Община, която не изпълни решение на Общото събрание в определения й за това срок, отговаря за нанесените вреди и пропуснатите ползи на членовете на регионалното сдружение. За непредприемане на необходимите действия за изпълнение на целите за подготовка за повторна употреба и рециклиране, кмета на община се наказва с глоба от 3000 до 10 000 лв.

 Конкретните цели за общините се определят с мотивирана заповед на изпълнителния директор на ИАОС и се оповестяват на интернет страницата на агенцията. Проектът на заповед по ал. 2 се оповестява на интернет страницата на ИАОС за период не по-кратък от 30 дни. Конкретните цели по чл.31, ал.1 за общините се актуализират на всеки 5 години със заповед на изпълнителния директор на ИАОС, като се прилага ал. 3 на чл.28 на наредбата.

**2.1. ИЗЧИСЛИТЕЛЕН МЕТОД НА ЦЕЛИТЕ ПО ЧЛ. 31, АЛ. 1, Т. 1**

Съгласно чл.28 г, от Наредбата за изменение и допълнение на наредба № 7 от 19.12.2013г. за реда и начина за изчисляване и определяне размера на обезпеченията и отчисленията, изисквани при депониране на отпадъци (ДВ бр.111 от 2013, обн ДВ бр.77 от 16.09.2021 г.) изпълнението на целите по чл. 31, ал. 1, т. 1 от ЗУО се изчислява съгласно установените правила и изчислителни методи, определени с акт на Европейската комисия (приложение № 1 на Решение на Комисията от 18 ноември 2011 г. за установяване на правила и изчислителни методи за проверка на съответствието с целите, зададени в чл.11, параграф 2 от Директива 2008/98/ЕО на Европейския парламент и на Съвета). Целите по чл. 31, ал. 1, т. 2 и 6 ЗУО за ограничаване на количеството депонирани биоразградими битови отпадъци се изчисляват за всяка година като процент на количеството депонирани биоразградими отпадъци спрямо количеството на образуваните биоразградими отпадъци през 1995 г. в Република България.

Съгласно същото Решение, всяка държава-членка на ЕС следва да определи и посочи избрания изчислителен метод в първия доклад до Комисията за прилагане на Директива 2008/98/ЕО на Европейския парламент и на Съвета.

Избраният изчислителен метод за страната ни, за изчисляване на целите за подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници до 2020 г. е Метод 4 от Приложение 1 на Решение на Комисията от 18 ноември 2011 г. Според него степента на постигане на целите се изчислява по следния начин:



В количеството на рециклираните битови отпадъци попадат всички отпадъци от

хартия и картон, пластмаса, стъкло и метали предадени за рециклиране от:

* Организации по оползотворяване на отпадъци
* Пунктове за вторични суровини
* Общински и частни предприятия управляващи инсталации за предварително третиране на битови отпадъци или сепариращи инсталации
* Търговски обекти
* Физически лица
* Експорт на отпадъци от хартия и картон, пластмаса, стъкло и метали

Към количеството на рециклираните битови отпадъци от хартия и картон, пластмаса, стъкло и метали попадат и отпадъците, които се изпращат за подготовка за повторна употреба, рециклиране или друго оползотворяване като материали в друга-държава членка на ЕС. Тези количества се отчитат единствено към целите на държавата-членка, в която са били събрани.

Отпадъците от хартия и картон, пластмаса, стъкло и метали, които се изнасят в държави извън ЕС за подготовка за повторна употреба, рециклиране или друго оползотворяване като материали също могат да се отчетат като подготвени за повторна употреба, рециклиране или друг вид оползотворяване като материали. Единственото условие е да съществуват убедителни доказателства, че пратката за износ съответства на разпоредбите на член 49, параграф 2 от Регламент (ЕО) № 1013/2006 на Европейския парламент и на Съвета, т.е. компетентният орган на държавата-членка, която осъществява износа извън Общността, да гарантира, че всички изнесени отпадъци ще се управляват по екологосъобразен начин.

Когато отпадъците от хартия и картон, пластмаса, стъкло и метали се събират разделно или изходящото количество от инсталации за предварително третиране на битови отпадъци или сепариращи инсталации се изпраща за рециклиране или други процеси по оползотворяване като материали без значителни загуби, се счита, че това изходящо количество представлява количеството на отпадъците, подготвени за повторна употреба, рециклирани или преминали друг вид оползотворяване на материалите.

**2.2. ИЗЧИСЛИТЕЛЕН МЕТОД НА ЦЕЛИТЕ ПО ЧЛ. 31, АЛ. 1, Т. 2 и 6**

Целите по чл. 31, ал. 1, т. 2 и 6 от ЗУО за ограничаване на количеството депонирани биоразградими битови отпадъци се изчисляват за всяка година като процент на количеството депонирани биоразградими отпадъци спрямо количеството на образуваните биоразградими отпадъци през 1995 г. в Република България.

Наредбата за разделно събиране на биоотпадъци и третиране на биоразградимите отпадъци определя разрешените за депониране биоразградими отпадъци за 2020 г. на 109 кг/жител.

Количеството на депонираните биоразградими битови отпадъци за всяка година може да бъде изчислено на базата на количеството депонирани битови отпадъци и морфологичния анализ на състава на битовите отпадъци, който трябва да се извършва на всеки 5 години от всяка община.

**3. Цели по специфични потоци отпадъци**

3.1. Цели съгл. чл.9 от Наредба за опаковките и отпадъците от опаковки (Приета с ПМС № 271 от 30.10.2012 г.,посл.изм., ДВ бр. 2 от 8.01.2021 г.)

Съгласно наредбата лицата, които пускат на пазара опаковани стоки, предприемат мерки за рециклиране на не по-малко от 70 на сто от общото тегло на отпадъците от опаковки, като се рециклира не по-малко от:

* 75 на сто от теглото на отпадъците от опаковки от стъкло;
* 85 на сто от теглото на отпадъците от опаковки от хартия и картон;
* 80 на сто от теглото на отпадъците от опаковки от черни метали;
* 60 на сто от теглото на отпадъците от опаковки от алуминий;
* 55 на сто от теглото на отпадъците от опаковки от пластмаси, при чието рециклиране се получава единствено пластмаса;
* 30 на сто от теглото на дървесните отпадъци от опаковки

Лицата, които пускат на пазара опаковани стоки, изпълняват задълженията си по чл. 9 чрез колективни системи, представлявани от организация по оползотворяване или индивидуално. В преходните и заключителните разпоредби на наредбата се създава параграф 3а, който регламентира как се прилага чл. 9, ал.2 по години и по видове отпадъци от опаковки (пластмаса, стъкло, хартия и картон, черни метали, алуминий, дърво).

Целите се постигат поетапно като след 31 декември 2021 г. нарастват всяка година с по 1 на сто, както следва:

* 31 декември 2021 г. – 61 на сто;
* 31 декември 2022 г. – 62 на сто;
* 31 декември 2023 г. – 63 на сто;
* 31 декември 2024 г. – 64 на сто и така до 31 декември 2030 г., където е заложено най-малко 70 на сто от отпадъците от опаковки да се рециклират:

След 1 януари 2031, целите по чл. 9, ал. 1 се постигат ежегодно.

По отношение на отделните потоци отпадъци от опаковки, целите нарастват с различни темпове всяка година, за да се достигне общата цел в края на 2030 година.

* Отпадъци от опаковки от пластмаса – целта до 31 декември 2021 г е 30 на сто от теглото на образуваните през същия период отпадъци от опаковки от пластмаса да се рециклират. Целите нарастват всяка година с 5 на сто, като до края на 2025 година те достигат 50 на сто от теглото на образуваните през същия период отпадъци от опаковки от пластмаса, а до края на 2030 година - трябва да се рециклират 55 на сто от теглото на образуваните през същия период отпадъци от опаковки от пластмаса.
* Отпадъци от опаковки от стъкло – целта до края на 2021 г е 62 на сто от теглото на образуваните през същия период отпадъци от опаковки от стъкло да се рециклират. Стойността на целите нараства с 2 на сто за всяка следваща година и до края на 2025 година следва да достигат 70 на сто от теглото на образуваните отпадъци от опаковки от стъкло (през същия период). След 2025 година, целите започват да нарастват с по 1 на сто за всяка година, като до края на 2030 година достигат 75 на сто от теглото на образуваните през същия период отпадъци от опаковки от стъкло.
* Отпадъци от опаковки от хартия и картон - целта до 31 декември 2021 г е 64 на сто от теглото на образуваните (през същия период) отпадъци от опаковки от хартия и картон да бъдат рециклирани. Аналогично на останалите потоци отпадъци, целите нарастват поетапно с по 2 на сто до 2024 година, към края на 2025 година достигат 75 на сто, след което отново нарастват с по 2 на сто, като към края на 2030 година достигат 85 на сто от теглото на образуваните (през същия период) отпадъци от опаковки от хартия и картон.
* Отпадъци от опаковки от черни метали – целта до 31 декември 2021 г е 52 на сто от теглото на образуваните (през същия период) отпадъци от опаковки от черни метали да бъдат рециклирани, като нивата на целите се повишават поетапно всяка година и до края на 2025 г достигат 70 на сто от теглото на образуваните (през същия период) отпадъци от опаковки от черни метали, а в края на 2030 година - до 80 на сто от теглото на образуваните през същия период отпадъци от опаковки от черни метали;
* Отпадъци от опаковки от алуминий - целта до 31 декември 2021 г е 10 на сто от теглото на образуваните (през същия период) отпадъци от опаковки от алуминий да бъдат рециклирани. Нарастването на целите за рециклиране при опаковките от алуминий е най-осезаемо, с по 10 на сто за всяка година, като до края на 2025 година трябва да достигнат до 50 на сто от теглото на образуваните (през същия период) отпадъци от опаковки от алуминий. В следващите години темповете на нарастване на целите се забавят, като към края на 2030 година, трябва да достигнат 60 на сто от теглото на образуваните (през същия период) отпадъци от опаковки от алуминий.
* Отпадъци от опаковки от дърво - целта за рециклиране до края на 2021 година е 17 на сто от теглото на образуваните (през същия период) отпадъци от опаковки. През следващите години нарастват с по 2 на сто за всяка година, като към края на 2025 година следва да се постига рециклиране на 25 на сто от теглото на образуваните през същия период отпадъци от опаковки от дърво. В края на периода – 2030 година целите за рециклиране достигат до 30 на сто от теглото на образуваните през същия период отпадъци от опаковки от дърво.

В преходните и заключителните разпоредби на наредбата се променя параграф 7, съгласно който пуснатите на пазара опаковки преди 1 януари 2022 г., които не носят маркировките по чл. 5, ал. 1, т. 1 и 2 от наредбата, могат да се продават до изчерпване на количествата. Промяната се прилага от 1 януари 2022 година.

3.2. Цели съгласно проекта на Наредба за отпадъците от обувки и текстил

* Съгласно проекта на наредбата (Чл. 10., ал.1 ) лицата, които пускат на пазара обувки и текстил (попадащи в категориите на приложение № 1 на наредбата) осигуряват разделно събиране на ООТ в общо количество, което се равнява на 4 кг. на жител годишно. Целта се изпълнява ежегодно за периода от 1 януари до 31 декември на съответната отчетна година и се постига поетапно, като:
* от 1 януари до 31 декември 2023 г. се събират не по-малко от 1,50 килограма на жител годишно ООТ.
* от 1 януари до 31 декември 2024 г. се събират не по-малко от 2,00 килограма на жител годишно ООТ.
* от 1 януари до 31 декември 2025 г. и за всяка следваща календарна година се събират не по-малко от 4,00 килограма на жител годишно ООТ.

Източник на данни за населението е Националният статистически институт (НСИ), като за текущата година се ползват данните за населението към 31 декември на предходната година.

Количеството ООТ (в килограми), необходимо за постигане на целите, от всяко лице, което пуска на пазара обувки и текстил, се изчислява по формула, съгласно приложение № 4 от проекта на наредбата.

Формулата е **Коот = ПД \* ОКоот**

**„Коот“** е количеството ООТ, което всяко задължено лице следва да събере за съответната година, а **„ПД“** е пазарният дял на лицето, пускащо на пазара обувки и текстил, в проценти, **„ОКоот“** е общото количеството ООТ в килограми, което всички лица, пускащи на пазара обувки и текстил, следва да съберат за съответната година. Определя се, като броят на населението към 31 декември на предходната година се умножи по количеството ООТ на жител, което следва да бъде събрано за съответната година. В приложението детайлно е разписано как се изчислява пазарният дял на всяко лице. Също така, всяка година в срок до 15 март, министъра на околната среда и водите приема методика, определяща годишен коефициент за събиране, който се използва при изчисляване на пазарния дял на лицата.

* Съгласно проекта на наредбата (чл.11, ал.1) лицата, които пускат на пазара обувки и текстил, са отговорни за постигане на следните цели:
* оползотворяване на не по-малко от 70 на сто от събраното количество (в килограми) ООТ;
* подготовка за повторна употреба и/или рециклиране на не по-малко от 50 на сто от събраното количество ООТ.

Целите се изпълняват ежегодно и се постигат поетапно съгласно срокове, описани в параграф 4 от Преходните и заключителни разпоредби на проекта на наредбата, като нарстват поетапно до 2025 година.

* От 01 януари до 31 декември 2023 година, не по-малко от 45 на сто от количеството (в кг) отпадъци от обувки и текстил следва да се оползотворяват. Към края на 2024 година, целта нараства до 50 на сто, а в края на 2025 година, трябва да достига не по-малко от 55 на сто от количеството отпадъци (в кг).
* От 01 януари до 31 декември 2023 година, не по-малко от 25 на сто от количеството (в кг) отпадъци от обувки и текстил се подготвят за повторна употреба и/или се рециклират. Към края на 2024 година, целта нараства до 30 на сто, а в края на 2025 година, трябва не по-малко от 35 на сто от количеството отпадъци (в кг) да се подготвят за повторна употреба и/или да се рециклират;

**4. РЕГЛАМЕНТ ЗА ОПОВЕСТЯВАНЕ ИЗПЪЛНЕНИЕТО НА ЦЕЛИТЕ ПО ЧЛ. 31, АЛ. 1**

Съгласно Наредба за изменение и допълнение на наредба № 7 от 19.12.2013 г. За реда и начина за изчисляване и определяне размера на обезпеченията и отчисленията, изисквани при депониране на отпадъци (дв, бр. 111 от 2013 г., посл. изм. и доп. ДВ бр.77 от 16.09.2021 г.) ежегодно в срок до 30 септември изпълнителният директор на Изпълнителната агенция по околна среда (ИАОС) обобщава и публикува информация за предходната календарна година по общини и региони за изпълнение на целите по чл. 31, ал. 1 ЗУО.

В 30-дневен срок от публикуването на информацията общините могат да изразят становище и да направят предложения за изменение и/или допълнение на информацията.

Ежегодно в срок до 20 ноември въз основа на информацията по ал. 2 и становищата на общините по ал. 3, ако такива са представени, министърът на околната среда и водите или оправомощено от него длъжностно лице издава мотивирана заповед, с която определя общините, които са изпълнили целите по чл. 31, ал. 1 ЗУО, и общините, които не са изпълнили целите по чл. 31, ал. 1 ЗУО за предходната календарна година.

**СИТУАЦИЯ (ПОСЛЕДНИ ОТЧЕТНИ ДАННИ) 2018**

Съгласно Заповед 139 от 15.06.2020г. на Изпълнителния Директор на ИАОС за 2018 относно изпълнение на целите по чл. 31, ал. 1. т. 1 от Закон за управление на отпадъците, към 2018 година 32 общини (12% от Общините в България) изпълняват заложените цели по чл. 31 (подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници на не по-малко от 50 на сто от общото тегло на тези отпадъци).

Заповед № 168/08.07.2020 г. на Изпълнителния Директор на ИАОС констатира, че в страната 170 общини са изпълнили за 2018 г. целите „за ограничаване на количеството депонирани биоразградими битови отпадъци“ (по чл. 31, ал.1, т. 2 от ЗУО).

Според Заповед № 164/22.06.2022 г. на Изпълнителния Директор на ИАОС за 2019 относно изпълнение на целите по чл. 31, ал. 1. т. 1 от Закон за управление на отпадъците, към 2019 година 33 общини (12% от Общините в България) изпълняват заложените цели по чл. 31 (подготовка за повторна употреба и рециклиране на отпадъчни материали, включващи хартия и картон, метал, пластмаса и стъкло от домакинствата и подобни отпадъци от други източници на не по-малко от 50 на сто от общото тегло на тези отпадъци), което от своя страна означава, че ще могат да намалят с 50 % своите отчисления за депониране.

Съгласно Заповед № 165/23.06.2022 г. на Изпълнителния Директор на ИАОС констатира, че в страната 168 общини са изпълнили за 2019 г. целите „за ограничаване на количеството депонирани биоразградими битови отпадъци“ (по чл. 31, ал.1, т. 2 от ЗУО), съответно ще могат да намалят с 50 % своите отчисления за депониране.

Общините, които са успели да постигнат и двата вида цели по чл. 31, ал. 1, т. 1 и т. 2 от ЗУО ще могат да се освободят от пълно плащане на отчисленията през съответната година на основание чл. 64, ал. 5 и ал. 6 от ЗУО.

Анализа на данните от 2018 и 2019 година, показва, че тенденцията се запазва. Все още голяма част от общините не могат да изпълнят заложените цели по чл. 31, ал. 1 от ЗУО. Счита се, че една от причините, поради която част от общините не са изпълнили заложените цели по чл.31, е недоброто водене на отчетност, неточното измерване на отпадъците поради липса на измерващи везни на депата, несистематизираната информация.

С промените в Наредба за изменение и допълнение на Наредба № 1 от 04.06.2014г. за реда и образците, по които се предоставя информация за дейностите по отпадъците, както и реда за водене на публични регистри (посл. изм. и доп. ДВ бр.82 от 01.10.2021 г), както и с въвеждането на НИСО се цели да се минимизира некоректното предоставяне на информация относно дейностите свързани с управление на отпадъци и по-конкретно относно изпълнението на целите.

Изпълнението на целите по чл. 31, ал. 1 от ЗУО са едни от приоритетните мерки в политиките на общините, с важни последствия изразени и във финансов план. Една от стъпките, за да се подобри представянето на общините по отношение постигането на целите по чл.31 е да се продължи финансирането на общинските регионални системи за управление на битови отпадъци, с национални и европейски средства. Друга препоръка към общините е да насърчават служителите им да участват в обучения, във връзка с най-актуалните изисквания за управление на отпадъците. Това ще доведе до подобряване и повишаване на капацитета на служителите участващи в процесите свързани с управление на отпадъците.

НСОРБ играе отговорна роля в подобряване на текущата ситуация като комуникира съобразно, мотивирани от натрупаните години опит на общините, мерки за подобряване условията за изпълнение на целите. Аргументираната комуникация по отношение на идентифицираните от общините проблеми дава резултат във фактически допълнения/ изменения в нормативната уредба (напр. допълненията към чл. 60 на ЗУО в ЗИД на ЗУО, разгледани в следващата част от настоящия документ).

Чл. 64 ЗУО регламентира как се намалява размерът на отчисленията за битови отпадъци при изпълнение на целите. В ЗИД на ЗУО към чл. 64, ал. 5 са разписани т.3 и т. 4[[1]](#footnote-1):

Чл. 64 (5) Размерът на отчисленията за битови отпадъци се намалява, когато целите в съответния регион по чл. 49, ал. 9 са изпълнени от общините в съответствие с решението по чл. 26, ал. ч. т. 6, както следва:

1. с 50 на сто за целите за повторна употреба и рециклиране по чл. 31, ал.1, т. 1
2. с 50 на сто за целите за ограничаване на количествата депонирани битови биоразградими отпадъци, определени с наредбата по чл. 43, ал. 5
3. с 50 на сто за целите за повторна употреба и рециклиране по чл. 31, ал. 1, т.3-4[[2]](#footnote-2) съгласно сроковете в §15, ал.2 ;
4. с 50 на сто за целите за намаляване на депонираните битови отпадъци, съгласно сроковете в §15, ал.3.

Важно е да се отбележи и следното допълнение към чл. 60 на ЗУО:

Чл. 60 За извършване на дейности по обезвреждане на отпадъци чрез депониране всеки собственик на депо предоставя обезпечение, покриващо бъдещи разходи за закриване и след експлоатационни грижи на площадката на депото

ЗИД на ЗУО предвижда следните допълнения към разпоредбите на чл. 60:

* За осигуряване на обезпечението е отговорен и всеки ползвател на депото, като ежемесечно превежда на собственика на депото дължимите средства за осигуряване на обезпечението на база на количествата отпадъци, които е депонирал.
* Акт[[3]](#footnote-3) се съставя на ползвателя на депото, който не е превел на неговия собственик дължимите средства за осигуряване на обезпечението. Когато обезпечението не е внесено от собственика, но ползвателят е превел дължимите средства за осигуряване на обезпечението, актът се съставя на собственика на депото.
1. **ПОДОБРЯВАНЕ НА ИЗПЪЛНЕНИЕТО НА ЦЕЛИТЕ - АКТУАЛНА СИТУАЦИЯ И ПЕРСПЕКТИВА В СТРАНАТА И НА РЕГИОНАЛНО НИВО. ПОТЕНИЦИАЛ И ВЪЗМОЖНОСТИ ЗА РАЗВИТИЕ.**

Подобрение в постигането на целите по чл. 31, ал. 1 от ЗУО може да се постигне чрез четири групи мерки

* Технически
* Икономически
* Социални
* Административни
	1. **ТЕХНИЧЕСКИ МЕРКИ**
* Изграждане на инсталации за предварително третиране на битови отпадъци или сепариращи инсталации и инсталации за компостиране на битови биоразградими отпадъци, където такива липсват
* Доизграждане/надграждане на регионални системи за управление на битовите отпадъци според нуждите

**Ситуация в страната по последни отчетни данни (съгласно НПУО 2021-2028г)**

В страната към момента са обособени 53 регионални сдружения за управление на отпадъците.

Анализът на инфраструктурата за депониране, предварително третиране и оползотворяване на битови отпадъци на обособените 53 регионални сдружения за управление на отпадъците е осъществен въз основата на актуална информация за инсталации в експлоатация и инсталации в процес на изпълнение към 2020 г. Ситуацията в страната е представена в два разреза:

• първо, инфраструктура за депониране, предварително третиране и оползотворяване на битови отпадъци, която е в експлоатация към 2020 г.

• второ, инфраструктура за депониране, предварително третиране и оползотворяване на битови отпадъци в процес на изпълнение към 2020г.

В страната към разглеждания период са в експлоатация 22 инсталации за оползотворяване на биоотпадъци, 46 са в процес на изпълнение и една в процес на оценка; от инсталациите за сепариране/ предварително третиране - 25 са в експлоатация, 21 са в процес на изпълнение, 2 са на етап работен проект, 1 е в процес на оценка и за 1 има инвестиционно намерение. В определени регионални структури функционират и/или са в процес на изпълнение повече от една инсталация за сепариране/ предварително третиране и оползотворяване на битови отпадъци.

Направеният анализ на изградената инфраструктура за управление на отпадъците показва, че на територията на част от РСУО са изградени сепариращи инсталации, а на други РСУО - инсталации за предварително третиране. В РСУО с изградени сепариращи инсталации, не се извършва стабилизиране на фракцията (0-50 мм), съдържаща основно инертна и биологична компонента и отделена под формата на подситова фракция. Към настоящия момент, подситовата фракция в тези инсталации не се третира, а директно се насочва за депониране.

В този случай съоръженията за сепариране на смесени битови отпадъци могат да се окомплектоват с втори модул – инсталация за стабилизиране на подситова био фракция, за да се способства постигането на целите по чл.31 ал.1 от ЗУО.

Регионалните системи, които са в експлоатация се различават по обхвата на инфраструктурата им към разглеждания период.

Петнадесет регионални системи: Борово-Бяла, Бургас, Велико Търново, Габрово, Добрич, Никопол-Левски, Перник, Плевен, Пловдив, Самоков, Смолян, Стара Загора, Столична, Хасково и Варна разполагат със съоръжения в експлоатация, които покриват дейностите по депониране, сепариране/предварително третиране и оползотворяване на биоотпадъци отпадъци.

Девет регионални системи: Враца, Карлово, Малко Търново, Монтана, Рудозем, Русе, Севлиево, Харманли и Ямбол разполагат със съоръжения в експлоатация, които покриват само дейностите по депониране, сепариране/предварително третиране.

Четири регионални системи: Видин, Луковит, Панагюрище и Разлог разполагат със съоръжения в експлоатация, които покриват само дейностите по депониране и оползотворяване на биоотпадъци отпадъци.

РСУО Провадия към момента има Договор с Частна инсталация за третиране на ТБО и не изгражда собствена инфраструктура. РСУО Кюстендил и Благоевград са в процес на изпълнение

Останалите 22 регионални системи покриват само дейностите по депониране: Асеновград, Ботевград, Горна Малина, Гоце Делчев, Доспат, Елхово, Златица, Костинброд, Кърджали, Ловеч, Мадан, Омуртаг, Оряхово, Пазарджик, Петрич, Разград, Сандански, Силистра, Созопол, Троян, Търговище и Шумен.

Съгласно предоставената информация в Годишните доклади по околна среда на операторите на регионалните системи:

• Капацитетът на съществуващата инфраструктура за депониране (в експлоатация към 2020 г.) възлиза на приблизително 2 430 121 t/год.

• Капацитетът на съществуващата инфраструктура за сепариране/ предварително третиране (в експлоатация към 2020), възлиза на приблизително е 1 189 678 t/ год.

• Капацитетът на съществуващата инфраструктура за оползотворяване на биоотпадъци (в експлоатация към 2020 г.), възлиза на приблизително 267 262 t/год.



Когато добавим към вече изградената инфраструктура, инсталациите, които са в процес на изпълнение, ситуацията в страната вече изглежда далеч по-различно

Остават само три регионални системи, чиято инфраструктура покрива само дейностите по депониране: Ловеч, Омуртаг, Шумен.

Пет регионални системи: Видин, Луковит, Панагюрище, Кърджали и Търговище разполагат със съоръжения в експлоатация, които покриват само дейностите по депониране и оползотворяване на биоотпадъци.

Три регионални системи: Малко Търново, Рудозем и Созопол разполагат със съоръжения в експлоатация, които покриват само дейностите по депониране, сепариране/ предварително третиране.

РСУО Провадия към момента има Договор с Частна инсталация за третиране на ТБО и не изгражда собствена инфраструктура.

Всички останали 41 регионални системи разполагат със съоръжения в експлоатация, които покриват дейностите по депониране, сепариране/ предварително третиране и оползотворяване на биоотпадъци.

Спрямо предоставената информация в Годишните доклади по околна среда на операторите на регионалните системи и прогнозните стойности на инсталациите, които са в процес на изпълнение:

• Капацитетът на инфраструктурата за депониране - не се очаква годишният капацитет на вече функциониращите регионални системи да се увеличи драстично с влизане в експлоатация на клетките, които са в процес на изграждане, тъй като в повечето случаи новоизграждащите се клетки ще компенсират изчерпващия се капацитет на функциониращите в момента такива.

• Капацитетът на инфраструктурата за сепариране/ предварително третиране, предстои да нарасне до приблизително 1 533 695 t / год.

• Капацитетът на инфраструктурата за оползотворяване на биоотпадъци, предстои да нарасне до приблизително 449 042 t/год.

Най-осезаема промяна по отношение на капацитета се очаква в инфраструктурата за оползотворяване на биоотпадъци. Подобряването на активната инфраструктура ще благоприятства съответните общини в постигане на целите за поетапно намаляване на количествата на биоразградимите отпадъци, предназначени за депониране, поставени от Директива 99/31/EC за депониране на отпадъците. Количествата са определени на база количеството на биоразградимата фракция през 1995 г. България е предоставила на EВРOСTAT за утвърждаване, наличните данни за образуваните и депонирани битови отпадъци за 1995 г. (2 247 500 t).

**

Въпреки очевидният напредък, все пак предстои много работа по отношение на доизграждане и поддържане на регионалните системи за управление на отпадъците според нуждите.

Според НПУО 2021- 2028 г. приет с Решение № 459 на МС от 17.06.2021г., са планирани следните дейности за доизграждане на Регионалните системи за управление на отпадъците:

РСУО предвидени за доизграждане на допълнителни модули за стабилизиране на биоразградимата фракция към инсталациите за сепариране Хасково, Карлово, Перник, Харманли, Монтана, Велико Търново, Плевен, Самоков, Стара Загора, Враца, Силистра, Малко Търново

РСУО предвидени за доизграждане на инсталации за предварително третиране

Ловеч, Панагюрище, Търговище, Омуртаг, Разлог, Видин, Луковит, Кърджали, Рудозем, Габрово

РСУО предвидени за осигуряване на инсталации за третиране на биоразградими отпадъци във връзка със задълженията за разделно събиране на хранителните отпадъци:

\**В случай на наличие на изградени инсталации на юридически лица за третиране на биоразградими отпадъци, общините е възможно да сключат договори с тях без да се налага изграждане на допълнителна инфраструктура*

Всички РСУО с изключение на Благоевград, Бургас, Варна, Пловдив, Русе, Столична

РСУО предвидени за изграждане на депа за битови отпадъци, допълнителни клетки и довеждаща инфраструктура:

Асеновград, Русе, Хасково, Оряхово, Карлово, Пловдив, Гоце Делчев, Ямбол, Сандански, Харманли, Мадан, Търговище, Омуртаг, Дупница, Разлог, Бургас, Добрич, Самоков, Кърджали, Петрич, Враца, Силистра, Разград, Доспат, Смолян, Горна Малина

Заложените в НПУО 2021- 2028 параметри за развитие, осигуряват база за постигане на равнопоставеност в техническо/ материално отношение на Регионалните системи на територията на Р. България.

* 1. **ИКОНОМИЧЕСКИ МЕРКИ**
* Такса битови отпадъци на база количество на принципа „замърсителят плаща“
* Създаване на пазарни условия за продукти от оползотворяване на отпадъчни материали

Такса битови отпадъци представлява важен компонент от всяка съвременна система за управление на отпадъците.

До момента, на територията на Р. България, основният начин за определяне на такса „битови отпадъци“ е в ‰ от оценката на жилищните и нежилищни имоти на физическите и юридически лица.

За юридическите лица в много случаи се допуска определянето на таксата по Чл. 62, от ЗМДТ, като таксата се заплаща за услугата за събиране и транспортиране на битови отпадъци до съоръжения и инсталации за тяхното третиране на база количество, определено според брой декларирани съдове от ползвателите, според честотата на извозване за съответния район.

Предстои да влезе в сила начин на изчисляване на такса смет на принципа "замърсителят плаща"[[4]](#footnote-4). Принципът „замърсителят плаща“ е познат още като система на променлива ставка и основа в зависимост от теглото или обема на генерираните отпадъци. Предстоящото изменение в Закона за местни данъци и такси представлява финансов стимул както за лицата- да намалят количеството на генерираните отпадъци, така и за общините- да оптимизират разходите по събиране, третиране и транспортиране на отпадъците. Също така принципът „замърсителят плаща“ е мярка за стимулиране на рециклирането и компостирането на отпадъци. Използването на основи, различни от количество битови отпадъци, е предложено да бъде поставено под условие и следва да бъде допълнително мотивирано (Мотиви към проекта на Закон за изменение и допълнение на Закон за местните данъци и такси ).

В тази връзка в ЗИД на ЗМДТ са предложени следните видове основи за услугата по събиране и транспортиране на битови отпадъци до съоръжения и инсталации за тяхното третиране и за услугата по третиране на битовите отпадъци в съоръжения и инсталации:

* Индивидуално измерено количество битови отпадъци за имота, включително чрез торби с определена вместимост и товароносимост
* Количество битови отпадъци за имота, определено съобразно броя и вместимостта на необходимите съдове за събиране на битовите отпадъци и определената честота за тяхното транспортиране
* Брой ползватели на услугата в имота

Изчисляване на такса битови отпадъци на база количество, на принципа „замърсителят плаща“, ще създаде значителен материален стимул за населението и бизнеса за още по-осезаемо насочване на вниманието към повторна употреба, рециклиране и оползотворяване на отпадъчни материали. В Държавен вестник, бр. № 14/17.02.2021 г. се обнародваха промени в Закона за местните данъци и такси, съгласно които новите основи за изчисляване на таксата ще се прилагат от началото на втората година след публикуване на резултатите от преброяването на населението и жилищния фонд в Република България през 2021 г.

По принцип схемите за такси за битови отпадъци, които включват променлива ставка в зависимост от количеството или теглото на събраните отпадъци, могат да създадат стимули за минимизиране на общото производство на отпадъци или по-добро разделяне на рециклируемите материали и биоразградимите отпадъци от битовите отпадъци.

Въпреки това трябва да се работи за изграждане и поддържане на положителна нагласа към дейностите по повторна употреба, рециклиране и оползотворяване на отпадъчни материали, за да се избегнат частично недостатъците, свързани с въвеждане на принципа „замърсителя плаща“.

Един от проблемите, който обикновено се обсъжда във връзка с моделите за единично ценообразуване на таксите за отпадъци, е проблемът за създаването на условия за незаконно изхвърляне на отпадъци извън лицензирани депа или системи за събиране на отпадъци. От статистическа гледна точка количествата отпадъци, изгорени в задните дворове и изхвърлени в горите, се появяват в статистиката като успешно намалени общи количества събрани отпадъци. Някои налични доказателства сочат, че в почти всички страни, където са въведени схеми за единично ценообразуване, са докладвани проблеми с увеличаване на нерегламентираните сметища. Няма обаче сериозни доказателства, които да предполагат, че това се е превърнало в съществен проблем. Тази практика изчезва, след провеждането на информационна кампания, информираща гражданите, че това е незаконно. Това показва, че от гледна точка на управлението незаконното изхвърляне на отпадъци е силно свързано с капацитета и ефективността на системите за мониторинг и прилагане, които гарантират, че избягването на такси за отпадъци чрез незаконно изхвърляне се открива и глобява.

Друг проблем, който може да бъде идентифициран на този етап е, че при принципа „замърсителя плаща“ съществува възможността замърсителят да има финансовата възможност да плаща, което поставя въпросът за избора.

Тъй като сме наясно с потенциалните проблеми, би могло да се работи превантивно за предотвратяването им или поне редуциране възможността да се превърнат в сериозна пречка. Основният подход би бил предварителна информираност, като някои от подходите са засегнати в част „Социални мерки“.

* **Създаване на пазарни условия за продукти от оползотворяване на отпадъчни материали**

Изключително важно е да се работи в посока създаване на благоприятни пазарни условия за продукти от оползотворяване на отпадъчни материали, с цел благоприятстване изпълнението на целите по чл. 31, ал. 1.

Едната страна на пазарната успеваемост е успешна технология, която гарантира качествен краен продукт, от друга страна познаване на пазара и пазарните нужди.

Нека разгледаме например, компоста генериран от инсталациите за компостиране на Регионалните системи за компостиране на отпадъците.

Опциите за пазарно позициониране са основно следните:

* селско стопанство - около 40% от пазарния дял в Европа се поема от селското стопанство, като единственият минус тук е сравнително ниската изкупна цена;
* озеленяване - около 30% от пазарния дял в Европа се поема от сектора на озеленяването, където има силна конкуренция и високи (понякога специфични) изисквания за качеството на компоста;
* останалите 20-30% от пазарния дял се отнасят към гражданите. Участието на гражданите е от изключително значение като едни от недостатъците тук биха могли да бъдат ниската финансова възвръщаемост, разходи за популяризиране сред населението и оскъпяване на пакетирането поради необходимостта от по-малки разфасовки.

Много общини вече организират ежегодни кампании за безплатно раздаване на компост. В Столична община например, всеки гражданин може да получи по 10 кг, висококачествен компост (20 кг. ако е собственик на две жилища и съответно е заплатил такса смет и за двете). Подобни инициативи, както и регламентирана продажба на компост на физически и юридически лица от Регионалните системи в България, осигуряват финансов и имиджов стимул, което способства по-успешно постигане на целите по чл. 31 ал. 1. т. 2

В контекста на постигане на целите след 2020 година тук бихме могли да споменем и Едрогабаритните отпадъци от потока битови отпадъци.

Република Словения, например, е приела и изпълнява „Програма за управление на отпадъците“ и „Програма за превенция образуването на отпадъци“. Мерките към програмата за превенция образуването на отпадъци са формулирани на база оценките на сценариите за управление на големи отпадъчни потоци и целите за рециклиране на отпадъци. Системата за събиране на Едрогабаритни отпадъци е различна в различните общини, но е практика ЕГО да се ремонтират и боядисват, за да може да се организира повторната им употреба. Останалите едрогабаритни отпадъци се трансформират в нови полезни материали (МОСВ, Ръководство за управление на Едрогабаритни отпадъци като част от потока битови отпадъци , 2019). В България това е област с растящ темп на развитие, но все още трябва да се полагат много усилия за активно развитие на пазар за тези специфични продукти.

* 1. **СОЦИАЛНИ МЕРКИ**
* Използване на разяснителни кампании и предоставяне на информация, насочена към широката общественост като цяло или към специфични групи от потребители.
* Използване на доброволни споразумения, експертни групи на потребители/производители или секторни преговори
* Създаване на възможности за разделно събиране на битови отпадъци в малките населени места

**Използване на разяснителни кампании и предоставяне на информация, насочена към широката общественост като цяло или към специфични групи от потребители.**

Популяризирането на различни практически действия, водещи до предотвратяване на отпадъците, може да се извършва чрез съответни кампании в средствата за масова информация, рекламни брошури, интернет сайтове и пр. Целта на тези кампании е потребителят да е в състояние да взема информирано решение при пазаруване или при извършване на ежедневните дейности в домакинството с оглед предотвратяване на отпадъците и намаляване на тяхното количество. Информационните кампании, провеждани от организациите по оползотворяване на отпадъци могат да включват информация за политиките за предотвратяване образуването на отпадъци. Основният резултат от тези кампании е повишаване на съзнанието на широк кръг от населението за важността от опазване ресурсите и за възможни мерки за предотвратяване образуването на отпадъци. Информационните кампании могат да се насочат към специални целеви групи, например децата и учениците, които най-бързо се приобщават към „зелените” идеи. С реализирането на информационните кампании се цели да се привлече населението масово да участва в разделното събиране на отпадъците в т.ч. чрез заплащане на разделно събрани отпадъци от опаковки от пластмаси, метал и стъкло (една от идеите е въвеждането на автомати за приемане на пластмасови и стъклени бутилки).

Съществуват различни общности и демографски единици, като за всяка от тях стоят различни бариери пред това да рециклират. За това са нужни различни подходи и решения за всяка демографска единица. Например някои могат да бъдат подтикнати ако виждат рециклирането, като дейност с добавена стойност; други – чрез изграждане на удобна, лесна за потребление инфраструктура за рециклиране; трети– чрез доказателство, че рециклирането е добро за икономиката, чрез него се пести енергия и се опазват ресурсите.

Също така може да се създаде и поддържа общински интернет портал в подкрепа, съдържащ информация относно местоположението и друга полезна за потребителите информация за обектите, чиято дейност пряко води до повторна употреба на дадени продукти (напр. ремонт на обувки, мебели, дрехи, електроуреди и пр.)

В тази връзка общините биха могли да организират безплатно събиране на използвани стоки, както и да създадат центрове за поправка и повторна употреба на тези стоки.

Добър подход би бил насоченост към младото поколение, което предпочита информацията да бъде предоставена по забавен начин. Един добър пример за платформа на английски език, която да вдъхнови младото поколение за промяна, е платформата със съвети за кръгова икономика на Google- Your plan, Your planet (<https://yourplanyourplanet.sustainability.google/>). Всяка стъпка, която прави процесът по-достъпен за гражданите, е стъпка в правилната посока. За по-големите общини и дори юридически лица с екологична вътрешна политика, създаването на собствена платформа от подобен тип на български език, би била значителна стъпка към промяна в поведенческите навици на младото поколение.

**Използване на доброволни споразумения, експертни групи на потребители/производители или секторни преговори**

Използване на доброволни споразумения, експертни групи на потребители/производители или секторни преговори е изключително ценно, с оглед съответните предприятия или промишлени сектори да съставят свои собствени планове или цели за предотвратяване образуването на отпадъци, или да внесат подобрения в съществуващите им решения във връзка с повторна употреба, рециклиране и оползотворяване на отпадъчни материали. Предимство на доброволните споразумения е, че резултатът от тях е желан и от двете страни. Едно такова споразумение може да бъде между общината и браншова организация на бизнеса, напр. браншови организации на хотелиерите и ресторантьорите и да касае мерки за намаляване количеството отпадъци, които генерират и от друга страна оптимизиране управлението на генерираните отпадъци, чието образуване не може да бъде избегнато.

В Европа вече е тенденция потребителите на продукти и услуги да стават все по-осведомени и да търсят отражение на избора им за екосъобразен начин на живот във всички измерения на ежедневието им.

Например хотели, които си поставят амбициозни цели за рециклиране и редуциране количеството отпадък (дори Zero waste хотели) стават все по-популярни и търсени. Тук може да дадем положителен пример с национална схема за сертифициране на устойчив туризъм за Великобритания и Ирландия. Green Tourism Business Scheme (GTBS) е националната схема за сертифициране на устойчив туризъм за Великобритания и Ирландия с над 2400 членове. Това е единствената национална програма за сертифициране, одобрена от националните агенции по туризъм. Хотелите, избрали да се присъединят към Зеления туризъм, се оценяват от квалифициран съветник за оценяване по строг набор от 145 критерия, обхващащи редица области, включително енергийна и водна ефективност, управление на отпадъците, покупки, пътувания, биологично разнообразие и др. Онези фирми, които отговарят на необходимия стандарт, получават бронзова, сребърна или златна награда въз основа на тяхното ниво на постижение. Те се обновяват веднъж на всеки две години. Настоящата мрежа от членове се състои от широк спектър от видове бизнес, включително доставчици на настаняване, атракции за посетители, доставчици на дейности, места за конференции и събития, корпоративни офиси и други.

Това е тенденция с потенциал за развитие и в България. През 2020г. започна изпълнението на „Демонстрационен проект за въвеждане на модел за предотвратяване образуването на отпадъци в хотели и места за настаняване“. финансира от Европейския Съюз чрез Европейския фонд за регионално развитие и от Държавния бюджет на Р. България чрез Оперативна Програма „Околна Среда 2014- 2020 г.“. Дейностите по проекта ще проправят път за постигане не само на материален стимул (намаляване на такса битови отпадъци), но и имиджов стимул (отличаване със знак за отговорно управление на отпадъците- бронз, сребро, злато или платина, в зависимост от покриване на критериите) за хотелите, чрез прилагане на мерки в посока на предотвратяване образуването, подготовка за повторна употреба, разделно събиране и рециклиране на отпадъци.

**Създаване на възможности за разделно събиране на битови отпадъци в малките населени места**

Разделното събиране на битови отпадъци в малките населени места често е възпрепятствано поради това, че е нерентабилно (лоши стойности кг/ жител /година), вземайки предвид количествата на образуваните отпадъци и разстоянието до местата за събиране. Потенциална възможност за справяне с този проблем е да се въведат в малките населени места отново пунктовете за изкупуване на основните отпадъци подходящи за рециклиране (стъкло, пластмаса и хартия).

Всички малки населени места и такива от селски тип, с малки количества хранителни, зелени, рециклируеми отпадъци са изправени пред този проблем.

Друг препоръчително решение би било адаптивно оптимизиране на системата за събиране и транспортиране на битови отпадъци въз основа на местните специфични нужди. Например осигуряване дезигнирани торби (със стикери) за разделно събиране. Общинска администрация в гр. Неделино например, започва през 2016 г. инициатива за разделно събиране на отпадъци от хартия, пластмаса, стъкло и кенчета (метални кутийки от напитки). Разделното събиране е планирано на принципа „От врата на врата“, като експериментално са раздадени на домакинства живеещи на двете главни улици, по два чувала, в които да се събират хартия, пластмаси, найлони, кенчета от напитки и стъкло. В чувалите е забранено да се слагат други отпадъци. В определен ден се събират пълните чували и се оставят нови.

Потенциално алтернативно решение по отношение на биоотпадъците би било домашното компостиране (т. нар. компостирането на място). „Компостиране на място“ е дейност по компостиране на собствените биоотпадъци в количество, не повече от 10 куб. м годишно компост, която се извършва директно от домакинствата и други обекти, като полученият компост се използва на мястото на образуване само за собствени нужди (МОСВ, Наредба за разделно събиране на биоотпадъци и третиране на биоразградимите отпадъци , 2017). Включване на домашно компостиране, където е приложимо, като се предоставя безвъзмездна доставка на компостери за желаещите жители от общините.

Дейността по компостиране на място се счита за дейност по предотвратяване образуването на отпадъците и не се отчита за изпълнение на целите по чл. 31, aл. 1 ЗУО. Въпреки това, прилагането на тази мярка би довело до намаляване количествената обремененост в общото количество битов отпадък, на поток, който не би могъл да бъде оползотворен по начин, който се отчита за изпълнение на целите по чл. 31. Това увеличава възможностите за таргетирани мерки спрямо остатъчното количество и съответно увеличава шансовете на общината за постигане на целите по чл. 31, aл. 1 ЗУО. Намаляването на общото количество би довело и до съкращаване разходите на общинския бюджет за третиране на отпадъците.

* 1. **АДМИНИСТРАТИВНИ МЕРКИ**

**Ясни правни разпоредби**

За постигане целите по чл. 31, ал. 1 от ЗУО, от изключително значение е осведомеността на общините в България относно конкретните изчисления, които формират годишния процент на изпълнение. Това би позволило всяка община да бъде наясно с всеки компонент на крайния резултат и да идентифицира потенциални области за развитие. Тази взаимовръзка между общините и институциите ще бъде полезна и за двете страни, създавайки основа за верифициране на изходните данни, проверка дали липсите на информация (където има такива) са реални липси на дейност или информационен проблем и т.н. Включването на тази мярка изхожда и от фактът, че предстоят изменения в изчислението на целите, след приемане на Закона за изменение и допълнение на ЗУО. Ясната комуникация на очакванията и задълженията на всички страни са ключови основополагащи фактори на един по-гладък период на преход и адаптация.

* 1. **ДОБРИ ПРАКТИКИ**

**Община Свиленград придвижва България в посока нулеви отпадъци**

Свиленград вече е на картата на Zero Waste Europe – Европейска мрежа за нулеви отпадъци (ZWE): https://zerowasteeurope.eu/2019/06/svilengrad-municipality-moving-bulgaria-towards-zero-waste/. Това е европейско признание за Свиленград, която е първата община в България, възприела подхода Нулеви отпадъци, за да се придвижи към кръгова икономика.. Градът се отличи като новатор в опазването на околната среда чрез различни методи и проекти, затова бе поканен да се включи в Европейската мрежа за нулеви отпадъци от екологично сдружение За Земята - българския член на мрежата ZWE. Организацията има за цел общините, които са част от нея, да постигнат под 100 кг смесени отпадъци на човек годишно, докато останалите се използват повторно, компостират и рециклират. Най-зелената община за 2017 г. в конкурса на „Екопак България“ стимулира разделното събиране чрез иновативен проект за преодоляване на анонимността на замърсителите чрез въвеждане на електронен достъп до системата за разделно събиране на отпадъци. С децата от детските градини се работи като се изграждат мини зелени екокътове, където им се разяснява разделното събиране, превръщайки ги в посланици на инициативата. Пилотно се изградиха и три площадки "Зелен екокът" до многофамилни жилищни сгради, а достъпът до тях е чрез електронни чипове единствено от живущите там. В момента общината работи по проект за изграждане на модерна инсталация за компостиране на разделно събрани зелени и биоразградими битови отпадъци с капацитет 3 000 тона годишно. Следващите стъпки в дългосрочния план за Нулеви отпадъци на общината са свързани с текстилните и със строителните отпадъци, както и въвеждане на разделно събиране и в селата.

В този контекст нека обърнем поглед към един добър чуждестранен пример. **Община Връхника- Словения**, за 20 години премина от изхвърляне на всичко на депо към рециклиране на повечето от своите твърди битови отпадъци. През 1994 г. съоръженията за депониране на града приближават своя предел. Поради намалелия капацитет разходите се покачват бързо и местните власти търсят нови решения. През същата 1994 г. градът започва да работи по модел за разделно събиране. Създава се необходимата логистика и законодателна рамка за този нов тип управление на отпадъците. Първоначално дейностите се фокусират върху разделно събиране на рециклируеми отпадъци (стъкло, хартия и картон, пластмасови и метални опаковки), органични, опасни, едрогабаритни и строителни отпадъци. През 2002 г. KPV (публичното дружество за управление на отпадъци, Komunalno Podjetje Vrhnika) започва кампания, наречена КОКО, която насърчава жителите да носят разделно събрани рециклируеми отпадъци директно до събирателен център, където отпадъците се претеглят, а жителите получават точки (подобен подход се прилага и в България- напр. Община Бургас). Събраните точки водят до намаляване на месечната им такса смет. Тази схема „Плащаш повече, ако изхвърляш повече“ е първата по рода си в Словения. Резултатът от нея е, че днес общината събира около 30 тона отпадъци годишно без необходимостта от услуги по събиране. KPV продължава напред към бизнес сектора. Разработва специални търговски договори за управление на отпадъците, включително консултации за това как да се постигнат икономии чрез разделяне при източника. До 2021г. Връхника планира да достигне до 300 кг генерирани отпадъци на жител, едва 70 кг остатъчни отпадъци на жител и 82% разделно събиране, състезавайки се с първия европейски град, декларирал цел Нулеви отпадъци - Капанори (Италия).

**Община Левски- Проект „Зелено училище. Предай познанието нататък“**

Проектът е фокусиран върху семейството и участниците в него, над 200 души, ще бъдат обучавани по специална методика, за да получат необходимото екологично образование и да станат посланици на зеленото знание. „Зелено училище за малки и големи“ ще образова гражданите, заедно с техните деца и внуци за разумното отношение към отпадъците.

**Община Русе- Проект „Върнете ме в природата“**

Проектът "Върнете ме в природата" е информационно-образователната кампания. Тя е насочена към ученици. Програмата ще обхване училища в града, подбрани по определени критерии. В тях ще бъдат монтирани интерактивни дигитални терминали, оборудвани със специално разработен софтуер, чрез които ще се провеждат обученията. Под формата на интерактивна игра децата ще усвояват знания по опазване на околната среда.

**Практика от Столична община**

Уеб сайтът за услугите за отпадъци на Столична община https://waste.sofia.bg/, е добър пример за информиране и стимулиране на населението за разделно събиране на отпадъците.

**Добра практика за предотвратяване и подготовка за употреба на отпадъци от текстил**

Столична община и община Варна, подкрепиха реализацията на тяхна територия, на демонстрационен проект „ Демонстриране на система за разделно събиране на текстилни изделия, повторна употреба, подготовка за повторна употреба и изработка на килими от негоден за повторна употреба текстил“, финансиран в рамките на ОП „Околна среда 2014-2020“. Бенефициент на проекта беше Еко Логистик А ЕООД, а партньор - Евротекс ЕООД. В рамките на проекта са изпълнявани поредица от дейности, част от йерархията за управление на отпадъци – разделно събиране на текстилни отпадъци в специализирани контейнери и чрез мобилно събиране, сортиране, повторна употреба и подготовка за повторна употреба, рециклиране – предварителна подготовка за оползотворяване (нарязване на парцали за промишлеността и на ленти за тъкане) и рециклиране – изтъкаване на килими и арт пана от негоден за употреба текстил. За период на изпълнение на проектните дейности в рамките на 12 месеца са постигнати - 36 тона разделно събрани отпадъци, отклонени от депониране, 26 изтъкани килима от нарязани ивици от негоден за повторна употреба текстил, или 97% рециклиране, 3% оползотворяване и 0 % депониране. Проектните дейности продължават да се изпълняват в периода на устойчивост на проекта. Тази добра практика може да бъде приложена на общинско ниво, което ще донесе на общините както екологични ползи (изпълнение на цели по чл.31, ал.1, ), така и социални и финансови ползи. Повече информация за проекта и реализацията може да се получи на сайта на проекта: <https://lifefortextilewaste.bg/>.

ПРИЛОЖЕНИЕ 1

РЕГИОНИ ПО. ЧЛ. 49, АЛ. 9 НА ЗУО

| № | РСУО |
| --- | --- |
| 1 | Асеновград |
| 2 | Благоевград |
| 3 | Борово-Бяла |
| 4 | Ботевград |
| 5 | Бургас |
| 6 | Варна |
| 7 | Велико Търново |
| 8 | Видин |
| 9 | Враца |
| 10 | Габрово |
| 11 | Горна Малина |
| 12 | Гоце Делчев |
| 13 | Добрич |
| 14 | Доспат |
| 15 | Елхово |
| 16 | Златица |
| 17 | Карлово |
| 18 | Костинброд |
| 19 | Кърджали |
| 20 | Кюстендил |
| 21 | Ловеч |
| 22 | Луковит |
| 23 | Мадан |
| 24 | Малко Търново |
| 25 | Монтана |
| 26 | Никопол-Левски |
| 27 | Омуртаг |
| 28 | Оряхово |
| 29 | Пазарджик |
| 30 | Панагюрище |
| 31 | Перник |
| 32 | Петрич |
| 33 | Плевен |
| 34 | Пловдив |
| 35 | Провадия |
| 36 | Разград |
| 37 | Разлог |
| 38 | Рудозем |
| 39 | Русе |
| 40 | Самоков |
| 41 | Сандански |
| 42 | Севлиево |
| 43 | Силистра |
| 44 | Смолян |
| 45 | Созопол |
| 46 | Стара Загора |
| 47 | Столична |
| 48 | Троян |
| 49 | Търговище |
| 50 | Харманли |
| 51 | Хасково |
| 52 | Шумен |
| 53 | Ямбол |

**СПИСЪК НА ИЗПОЛЗВАНИТЕ РЕСУРСНИ МАТЕРИАЛИ**

* 1. ДВ. (17 февруари 2021 r.). Държавен вестник. извънреден бр. 14.
	2. ИАОС. (2018). Информация по общини за изпълнение на целите по чл. 31, ал. 1 от Закон за управление на отпадъците.
1. Какво спира хората да рециклират? (н.д.). извлечено от ecologica.bg.
2. МОСВ. (2014). Закон за управление на отпадъците, София
3. МОСВ. (2021). Закон за управление на отпадъците, София - <https://www.moew.government.bg/static/media/ups/tiny/%D0%A3%D0%9E%D0%9E%D0%9F/%D0%97%D0%90%D0%9A%D0%9E%D0%9D%D0%9E%D0%94%D0%90%D0%A2%D0%95%D0%9B%D0%A1%D0%A2%D0%92%D0%9E%202021/%D0%97%D0%A3%D0%9E.pdf>
4. МОСВ, (2017). Наредба за разделно събиране на биоотпадъци и третиране на биоразградимите отпадъци, София .
5. МОСВ, Наредба за изменение и допълнение на наредба № 7 от 19.12.2013 г. За реда и начина за изчисляване и определяне размера на обезпеченията и отчисленията, изисквани при депониране на отпадъци (дв, бр. 111 от 2013 г.), Обн. ДВ. бр.77 от 16 Септември 2021г. <https://lex.bg/bg/laws/ldoc/2137214542>
6. МОСВ, (2019). Закон за изменение и допълнение на закона за управление на отпадъците, София .
7. МОСВ, (2019). Ръководство за управление на едрогабаритни отпадъци като част от потока битови отпадъци, София.
8. МОСВ, Заповед № 165/23.06.2022г, изпълнение на цели по чл.31, ал.1, т.2, <https://eea.government.bg/bg/nsmos/waste/waste_legislation/165_23.06.2022__24.06.22.pdf>
9. МОСВ, Заповед № 164/22.06.2022г, изпълнение на цели по чл.31, ал.1, т.2, <https://eea.government.bg/bg/nsmos/waste/waste_legislation/164_22.06.2022_24.06.22.pdf>
10. (н.д.). Мотиви към проекта на закон за изменение и допълнение на закон за местните данъци и такси .
11. (н.д.). Прессъобщение: община Свиленград придвижва България в посока нулеви отпадъци
1. Тук следва да отбележим, че чл. 64, ал. 5, т. 1 и 2 касаят периода до 2020 година, обхванат от чл. 31, ал. 1. т. 1 и 2; съответно чл. 64, ал. 5, т. 3 и 4 касаят периода след 2020 година, обхванат от чл. чл. 31, ал. 1, т.3-4 [↑](#footnote-ref-1)
2. В ЗИД на ЗУО чл. 64, ал. 5, т. 3 има техническа грешка: изписването „чл. 31, ал. 1, т.3-5“ е некоректно тъй като чл. 31, ал. 1 няма точка 5. В настоящият доклад изписването е адаптирано на „чл. 31, ал. 1, т.3-4“ [↑](#footnote-ref-2)
3. Акт за установяване на публично държавно вземане, издаден по реда на чл. 166 от Данъчно-осигурителния процесуален кодекс от директора на РИОСВ, на чиято територия се намира депото. Актът се съставя въз основа на документи, определени с наредбата на министъра на околната среда и водите относно редът и начинът за изчисляване и определяне размера на обезпеченията и отчисленията, изисквани при депониране на отпадъци. [↑](#footnote-ref-3)
4. В Държавен вестник, бр. № 14/17.02.2021 г. се обнародва важна промяна в Закона за местните данъци и такси, приета по инициатива на НСОРБ, относно срокът за влизане в сила на новите основи за ТБО. Срокът вече е: „втората година, следваща публикуването на резултатите от преброяването на населението и жилищния фонд в Република България през 2021 г.“ [↑](#footnote-ref-4)